*Projekts*

LATVIJAS REPUBLIKAS MINISTRU KABINETS

20\_\_. gada Noteikumi Nr.

Rīgā (prot.\_\_ Nr.\_\_\_. §)

**Administratīvā centra, ciema vai pilsētas statusa maiņas, kā arī administratīvās teritorijas, novada teritoriālā iedalījuma un ciemu robežu noteikšanas, grozīšanas un aktualizēšanas noteikumi**

*Izdoti saskaņā ar Administratīvo*

*teritoriju un apdzīvoto*

*vietu likuma 6. panta pirmo un ceturto daļu*

*un 9.panta trešo daļu*

**I. Vispārīgie jautājumi**

1. Noteikumi nosaka:

1.1. administratīvās teritorijas un novada teritoriālā iedalījuma robežu noteikšanas, grozīšanas un aktualizēšanas kārtību;

1.2. kārtību, kādā sagatavojami un iesniedzami dokumenti administratīvo teritoriju un to teritoriālo vienību, administratīva centra un ciema statusa noteikšanai, robežu grozīšanai un aktualizēšanai.

2. Administratīvo teritoriju robežas uz 2021. gada 1. jūliju atbilstoši Administratīvo teritoriju un apdzīvoto vietu likumam ir noteiktas šo noteikumu pielikumā un publicētas Valsts zemes dienesta tīmekļvietnē Latvijas ģeodēziskajā koordinātu sistēmā.

3. Aktuālās administratīvo teritoriju un novada teritoriālā iedalījuma vienību robežas uztur Valsts adrešu reģistra informācijas sistēmā un publicē Valsts zemes dienesta tīmekļvietnē.

4. Administratīvo teritoriju un apdzīvoto vietu iedalījumā, apdzīvotu vietu statusā un par administratīvā centra maiņu var ierosināt šādas izmaiņas:

4.1. izdarīt grozījumus apdzīvotu vietu iedalījumā vai robežās:

4.1.1. piešķirt un atcelt ciema statusu;

4.1.2. grozīt ciema robežu;

4.1.3. grozīt pilsētas robežu;

4.2. izdarīt grozījumus novada teritoriālajā iedalījumā vai robežās:

4.2.1. grozīt pagasta robežu;

4.2.2. novada pilsētai piešķirt ciema statusu;

4.2.3. ciemam piešķirt novada pilsētas statusu;

4.3. izdarīt grozījumus administratīvi teritoriālajā iedalījumā vai robežās:

4.3.1. apvienot pašvaldību administratīvās teritorijas;

4.3.2. novada teritoriālo vienību vai tās daļu pievienot citas pašvaldības administratīvajai teritorijai, ja tās rezultātā mainās administratīvo teritoriju administratīvo centru vai novada teritoriālā iedalījuma vienību iedalījums;

4.3.3. grozīt administratīvās teritorijas robežu;

4.4. mainīt administratīvo centru.

5. Šo noteikumu 4. punktā minētās izmaiņas var ierosināt pašvaldība. Ierosināt grozījumus par šo noteikumu 4.3.2. un 4.3.3. apakšpunktā noteiktajām izmaiņām ir tiesīgi arī attiecīgajā teritoriālajā vienībā deklarētie iedzīvotāji.

6. Pašvaldība pieņemtos lēmumus par izmaiņām administratīvi teritoriālajā iedalījumā un apdzīvoto vietu statusā publicē un publisko apspriešanu rīko normatīvajos aktos noteiktā kārtībā, izmantojot Teritorijas attīstības plānošanas informācijas sistēmu.

7. Vides aizsardzības un reģionālās attīstības ministrija (turpmāk – ministrija) izvērtē šo noteikumu 18., 22., 32. un 34. punktā minētos dokumentus un sagatavo attiecīgu likumprojektu vai Ministru kabineta rīkojuma projektu virzībai izskatīšanai Ministru kabinetā.

8. Ministrija likumprojektā, kuru izstrādā šo noteikumu 4.2.3. apakšpunktā minētajā gadījumā, iekļauj sarakstu ar zemes vienību kadastra apzīmējumiem, pa kuriem noteikta jaunveidojamās pilsētas robeža.

9. Ministrija likumprojektā, kuru izstrādā šo noteikumu 4.3.2. apakšpunktā minētajā gadījumā, iekļauj sarakstu ar zemes vienību kadastra apzīmējumiem, kuri tiek pievienoti citai administratīvajai teritorijai, vai sarakstu ar zemes vienību kadastra apzīmējumiem, pa kuriem noteikta jaunā administratīvās teritorijas robeža.

10. Ministrija Ministru kabineta rīkojuma projektā, kuru izstrādā šo noteikumu 4.3.3. apakšpunktā minētajā gadījumā, iekļauj sarakstu ar zemes vienību kadastra apzīmējumiem, pa kuriem noteikta jaunā administratīvās teritorijas robeža.

11. Šo noteikumu 8., 9. un 10. punktā minētajiem sarakstiem ar zemes vienību kadastra apzīmējumiem norāda to sagatavošanas datumu.

12. Izmaiņas administratīvi teritoriālajā un novada teritoriālā iedalījuma vienību iedalījumā un administratīvas teritorijas robežās Valsts zemes dienests Valsts adrešu reģistra informācijas sistēmā aktualizē piecu darbdienu laikā pēc attiecīgā likuma vai Ministru kabineta rīkojuma stāšanās spēkā.

**II. Kārtība, kādā tiek veikti grozījumi apdzīvotu vietu iedalījumā vai robežās**

13. Ciema statusu piešķir un atceļ, kā arī ciema un novada pilsētas robežas nosaka un groza pašvaldība, izstrādājot teritorijas plānojumu, ievērojot Aizsargjoslu likumā noteiktos nosacījumus. Teritorijas plānojuma paskaidrojuma rakstā tiek pamatotas attiecīgās izmaiņas.

14. Valsts zemes dienests piecu darbdienu laikā pēc paziņojuma saņemšanas no Teritorijas attīstības plānošanas informācijas sistēmas par to, ka saistošie noteikumi par teritorijas plānojumu ir īstenojami, veic attiecīgās izmaiņas Valsts adrešu reģistra informācijas sistēmā.

15. Pašvaldība mēneša laikā pēc saistošo noteikumu par teritorijas plānojuma īstenošanu pieņem lēmumu par viensētu, ēku un apbūvei paredzētu zemes vienību adrešu maiņu un to nosūta Valsts zemes dienestam.

**III. Kārtība, kādā tiek veikti grozījumi novada teritoriālajā iedalījumā vai robežās**

16. Lēmumu par šo noteikumu 4.2.1. apakšpunktā minētajiem grozījumiem, ja tie neskar novada un pilsētas robežu, pieņem pašvaldība. Pašvaldība pieņemto lēmumu, grozītās robežas karti un sarakstu ar zemes vienību kadastra apzīmējumiem, pa kurām noteikta pagasta robeža, kā arī sarakstu ar viensētu, ēku un apbūvei paredzētu zemes vienību jaunajām adresēm piecu darbdienu laikā pēc lēmuma pieņemšanas nosūta Valsts zemes dienestam, Tiesu administrācijai un Centrālajai statistikas pārvaldei. Valsts zemes dienests piecu darbdienu laikā pēc lēmuma saņemšanas veic attiecīgās izmaiņas Valsts adrešu reģistra informācijas sistēmā. Ja Valsts zemes dienests konstatē, ka grozītā pagasta robeža neatbilst normatīvo aktu prasībām pagasta robežu noteikšanas un grozīšanas jomā, Valsts zemes dienests pagasta robežu neaktualizē un par neatbilstību informē pašvaldību.

17. Lēmumu ierosināt izdarīt izmaiņas par šo noteikumu 4.2.2. un 4.2.3. apakšpunktā minētajiem grozījumiem pieņem pašvaldība, pirms tam rīkojot publisko apspriešanu.

18. Lai novada pilsētai piešķirtu ciema statusu vai ciemam piešķirtu novada pilsētas statusu, pašvaldība ministrijā iesniedz šādus dokumentus:

18.1. novada domes lēmumu;

18.2. paskaidrojuma rakstu, kurā iekļautas šādas ziņas:

18.2.1. statusa piešķiršanas nepieciešamības pamatojums;

18.2.2. ziņojums par publiskās apspriešanas rezultātiem;

18.3. jaunveidojamās pilsētas robežas kartes projektu atbilstoši šo noteikumu 35. un 37. punkta prasībām un sarakstu ar zemes vienību kadastra apzīmējumiem, pa kuriem noteikta jaunveidojamās pilsētas robeža.

**IV. Kārtība, kādā tiek apvienotas pašvaldību administratīvās teritorijas**

19. Lēmumu ierosināt izdarīt izmaiņas par šo noteikumu 4.3.1. apakšpunktā minētajiem grozījumiem pieņem pašvaldība, pirms tam rīkojot publisko apspriešanu.

20. Šo noteikumu 19. punktā minēto lēmumu pašvaldība nosūta tai pašvaldībai, ar kuru plānots apvienoties.

21. Pašvaldība, kura saņēmusi šo noteikumu 19. punktā minēto lēmumu, to izskata triju mēnešu laikā. Pirms lēmuma pieņemšanas, pašvaldība var organizēt publisko apspriešanu. Pieņemto lēmumu nosūta pašvaldībai, kura ierosinājusi novadu apvienošanos.

22. Ja iesaistīto pašvaldību lēmumi ir atbalstoši, pašvaldība, kura ierosinājusi šo noteikumu 4.3.1. apakšpunktā minētos grozījumus, ministrijā iesniedz šādus dokumentus:

22.1. attiecīgo pašvaldību domju lēmumus par apvienošanos;

22.2. paskaidrojuma rakstu, kurā iekļautas šādas ziņas:

22.2.1. administratīvo teritoriju apvienošanas nepieciešamības pamatojums;

22.2.2. priekšlikums pašvaldības administratīvajam centram un tā pamatojums;

22.2.3. pašvaldību administratīvo teritoriju apvienošanai nepieciešamo finanšu

līdzekļu apmērs;

22.2.4.ziņojums par publisko apspriešanu rezultātiem.

**V. Kārtība, kādā novada teritoriālo vienību vai tās daļu pievieno citas pašvaldības administratīvajai teritorijai vai groza administratīvās teritorijas robežu, ja šos grozījumus ierosina pašvaldība**

23. Lēmumu ierosināt izdarīt izmaiņas par šo noteikumu 4.3.2. un 4.3.3. apakšpunktā minētajiem grozījumiem pieņem pašvaldība, pirms tam rīkojot publisko apspriešanu.

24. Šo noteikumu 23. punktā minēto lēmumu pašvaldība nosūta tai pašvaldībai, kurai robežu maiņa tiek piedāvāta.

25. Pašvaldība, kurai robežu maiņa tiek piedāvāta, noteikumu 23. punktā minēto lēmumu izskata triju mēnešu laikā. Pirms lēmuma pieņemšanas, pašvaldība var organizēt publisko apspriešanu. Domes lēmumu nosūta pašvaldībai, kura ierosinājusi izdarīt grozījumus administratīvi teritoriālajā iedalījumā vai robežās.

26. Pašvaldība, kura ierosinājusi šo noteikumu 4.3.2. un 4.3.3. apakšpunktā minētos grozījumus, iesniedz attiecīgajam plānošanas reģionam šādus dokumentus:

26.1. attiecīgo pašvaldību domju lēmumus;

26.2. paskaidrojuma rakstu, kurā iekļautas šādas ziņas:

26.2.1. pašvaldību administratīvo teritoriju robežu grozīšanas nepieciešamības pamatojums;

26.2.2. administratīvi teritoriālo grozījumu īstenošanai nepieciešamo finanšu līdzekļu apmērs un to iegūšanas avoti;

26.2.3. ziņojums par publiskās apspriešanas rezultātiem;

26.3. plānotās administratīvās teritorijas robežas kartes projektu;

26.4. šo noteikumu 8., 9. vai 10. punktā minēto sarakstu ar zemes vienību kadastra apzīmējumiem.

27. Plānošanas reģions pēc šo noteikumu 26. punktā minēto dokumentu saņemšanas un izvērtēšanas, ja vismaz viens no iesaistīto pašvaldību lēmumiem ir atbalstošs, ministrijā iesniedz šo noteikumu 32. punktā minētos dokumentus. Ja visi iesaistīto pašvaldību lēmumi ir atbalstoši, plānošanas reģions ministrijā iesniedz šo noteikumu 32. punktā minētos dokumentus, izņemot šo noteikumu 32.3. apakšpunktā minēto izvērtējumu.

**VI. Kārtība, kādā novada teritoriālo vienību vai tās daļu pievieno citas pašvaldības administratīvajai teritorijai** **vai groza administratīvās teritorijas robežu, ja šos grozījumus ierosina iedzīvotāji**

28. Ja šo noteikumu 4.3.2. vai 4.3.3. apakšpunktā minētos grozījumus ierosina iedzīvotāji, attiecīgajam plānošanas reģionam iesniedzama iedzīvotāju atbalstīta iniciatīva, kuru atbalstījuši vismaz 51% attiecīgajā teritorijā deklarēto iedzīvotāju. Iniciatīvai pievienojama karte, kurā attēloti piedāvātie grozījumi administratīvajai teritorijai.

29. Plānošanas reģions sagatavo izvērtējumu, ņemot vērā šādus kritērijus:

29.1.iedzīvotāju skaitu, kurus ietekmē rosinātās izmaiņas;

29.2. infrastruktūras nodrošinājumu un stāvokli, kas ietekmē pievienotās vai arī atdalītās teritorijas administratīvo un attīstības centra sasniedzamību, kā arī attālumu un sasniedzamību līdz tuvākajam pakalpojumu centram;

29.3. teritorijas ģeogrāfisko vienotību;

29.4. teritoriālo izmaiņu ietekmi uz pašvaldību budžetiem un pašvaldību finanšu saistību izpildi;

29.5 vēsturiskos apstākļus, kas ietekmējuši izmaiņas;

29.6. nepieciešamību veikt pašvaldības īpašumu pārdali un tās ietekmi uz pašvaldības autonomo funkciju izpildi, pašvaldību iestāžu darbību;

29.7. datus par iedzīvotāju pārvietošanos.

30. Plānošanas reģions izvērtējumu, pēc šo noteikumu 28. punktā minētā ierosinājuma, nosūta iesaistītajām pašvaldībām, kuras pirms lēmuma pieņemšanas organizē publisko apspriešanu, ņemot vērā plānošanas reģiona izvērtējumā sniegtās rekomendācijas. Publisko apspriešanu var nerīkot tā pašvaldība, kurai paredzēts pievienot novada teritoriālo vienību vai tās daļu.

31. Lēmumus ierosināt vai neierosināt izdarīt izmaiņas par šo noteikumu 4.3.2. un 4.3.3. apakšpunktā minētajiem grozījumiem, kurus ierosinājuši iedzīvotāji, pašvaldības pieņem triju mēnešu laikā un nosūta tos plānošanas reģionam.

32. Ja vismaz viens no iesaistīto pašvaldību lēmumiem ir atbalstošs, plānošanas reģions ministrijā iesniedz šādus dokumentus:

32.1. attiecīgo pašvaldību domju lēmumus;

32.2. paskaidrojuma rakstu, kurā sniegts pamatojums veicamajiem grozījumiem;

32.3. šo noteikumu 29. punktā minēto izvērtējumu;

32.4 administratīvi teritoriālo grozījumu īstenošanai nepieciešamo finanšu līdzekļu apmēru un to iegūšanas avotus;

32.4. administratīvās teritorijas robežas kartes projektu pēc administratīvās teritorijas robežas grozīšanas;

32.5. šo noteikumu 8., 9. vai 10. punktā minēto sarakstu ar zemes vienību kadastra apzīmējumiem.

**VII. Kārtība, kādā tiek veikta administratīvā centra maiņa**

33. Lēmumu par šo noteikumu 4.4. apakšpunktā minētajām izmaiņām pieņem pašvaldība.

34. Pašvaldība ministrijā iesniedz šādus dokumentus:

34.1. novada domes lēmumu;

34.2. paskaidrojuma rakstu, kurā iekļauta šāda informācija:

34.2.1. administratīvā centra maiņas nepieciešamības pamatojums;

34.2.2. nepieciešamo finanšu līdzekļu apmērs;

34.2.3. ziņojums par publiskās apspriešanas rezultātiem.

**VIII. Administratīvo teritoriju** **un novada teritoriālā iedalījuma robežu noteikšanas, grozīšanas un aktualizēšanas kārtība un nosacījumi**

35. Administratīvo teritoriju un novada teritoriālā iedalījuma vienības robežu pa sauszemi, ūdenstecēm un ūdenstilpēm veido pa zemes vienību robežām, kas sakrīt ar blakus esošās administratīvās teritorijas vai novada teritoriālā iedalījuma vienības zemes vienību robežām.

36. Ja pēc zemes kadastrālās uzmērīšanas dokumentiem precizē zemes vienības robežas novietojumu Nekustamā īpašuma valsts kadastra informācijas sistēmas kadastra kartē, kas sakrīt ar administratīvās teritorijas vai novada teritoriālā iedalījuma vienības robežu, Valsts zemes dienests Valsts adrešu reģistra informācijas sistēmā attiecīgi aktualizē administratīvās teritorijas vai novada teritoriālā iedalījuma vienības robežu atbilstoši Nekustamā īpašuma valsts kadastra informācijas sistēmas datiem, negrozot šo robežu.

37. Administratīvās teritorijas un novada teritoriālā iedalījuma vienības robežu jūras piekrastes joslā veido pa jūras krasta līniju vai līnijām, kas savieno konkrētas ostas pretējās pusēs izvietoto hidrotehnisko būvju vai citu būvju punktus, kas atrodas vistālāk uz jūras pusi.

38. Ja Valsts zemes dienests Latvijas Ģeotelpiskās informācijas aģentūras sagatavotā aktuālā ortofotokartē konstatē izmaiņas jūras krasta līnijā, un zemes vienības robeža šajā posmā nav kadastrāli uzmērīta, Valsts zemes dienests Valsts adrešu reģistra informācijas sistēmā attiecīgi aktualizē administratīvās teritorijas vai novada teritoriālā iedalījuma vienības robežu, negrozot šo robežu.

39. Valsts zemes dienests Valsts adrešu reģistra informācijas sistēmā administratīvo teritoriju un novada teritoriālā iedalījuma vienības robežu pa sauszemi, ūdenstecēm un ūdenstilpēm aktualizē reizi mēnesī, bet robežu jūras piekrastes joslā aktualizē pēc jaunākās Latvijas Ģeotelpiskās informācijas aģentūras sagatavotās ortofotokartes saņemšanas.

**IX. Noslēguma jautājumi**

40. Šo noteikumu 6. punkts stājas spēkā 2022. gada 1. janvārī.

41. Lēmumu par šo noteikumu 4.3. un 4.4. apakšpunktā minēto pašvaldība var pieņemt ne agrāk kā 2025.gada 23.jūnijā.

42. Lai nodrošinātu administratīvās teritorijas ģeogrāfisko vienotību, zemes vienību ar kadastra apzīmējumu 80700150034, kura atrodas Ķekavas novadā, grozot robežu iekļaut Olaines novada administratīvajā teritorijā un veikt attiecīgās izmaiņas Valsts adrešu reģistra informācijas sistēmā.

43. Noteikumi stājas spēkā 2021.gada 1.jūlijā.

Ministru prezidents Arturs Krišjānis Kariņš

Vides aizsardzības un reģionālās attīstības ministrs Juris Pūce